RAPORT

Cea de-a 26-a Sesiune Anuală a AP OSCE a fost găzduită de Parlamentul belarus. În cadrul sesiunii s-au adresat Adunării: dl Aleksandr Lukashenko, preşedintele Republicii Belarus; dna Christine Muttonen, președinta Adunării Parlamentare a OSCE; dl Vladimir Andreichenko, președintele Camerei Reprezentanților a Adunării Naționale din Republica Belarus; dl Sebastian Kurz, preşedintele în exerciţiu al OSCE, ministrul de externe al Republicii Austria.

Lucrările s-au desfășurat în plen și în cele trei comisii generale, unde au fost examinate rapoarte și au fost adoptate rezoluții pe tema generală*Consolidarea încrederii reciproce și cooperarea pentru pace și prosperitate în regiunea OSCE*. Documentul final al sesiunii - *Declarația de la Minsk -* include rezoluțiile adoptate în comisii și rezoluții suplimentare pe teme de actualitate precum**:** *restabilirea suveranității și integrității teritoriale a Ucrainei; consolidarea rolului OSCE în combaterea terorismului; consolidarea securității energetice în regiunea OSCE; apa potabilă: consolidarea cooperării în vederea protejării unei resurse rare; monitorizarea alegerilor în care se folosesc noile tehnologii de votare*; *prevenirea exploatării sexuale on-line a copiilor; abolirea pedepsei cu moartea; multiculturalismul: rolul valorilor culturale în dezvoltarea democrației, în contextul globalizării; inacceptabilitatea discriminării și intoleranței față de creștini, musulmani și adepții altor religii; asigurarea unei guvernanțe coerente, comune și responsabile a migrațiilor și a fluxului refugiaților; integrarea dimensiunii de gen în activitățile de mediere; elaborarea măsurilor legislative, de reglementare și administrative ca răspuns la apariția unor noi substanțe psihoactive.*

Declarația „încurajează statele participante să sporească angajamentul față de diplomația multilaterală pentru o securitate cuprinzătoare și pentru implementarea măsurilor OSCE de consolidare a încrederii”, pentru a reduce riscul de conflict. Se face apel la guverne pentru a „promova măsuri având drept scop blocarea finanțării organizațiilor teroriste, inclusiv prin îmbunătățirea cadrului legislativ și a metodelor de consolidare a legislației, întărirea măsurilor de securitate privind transportul internațional și prin urmărirea deplasărilor teroriștilor în interiorul țărilor și la frontiere”.

Privitor la dimensiunea economică și de mediu, declarația „încurajează toate statele participante la OSCE să recunoască urgența crizelor climatice și a provocărilor legate de acestea” și subliniază că „politicile economice naționale trebuie să acorde prioritate proiectelor *curate* din punct de vedere energetic, investițiilor și inovațiilor având drept scop promovarea creșterii economice durabile și să se asigure că efectele negative asupra mediului sunt minimizate.” Toate statele OSCE sunt invitate să „ratifice Acordul de la Paris din 2015 cu privire la schimbările climatice și să își îndeplinească obligațiile stipulate în acest document.”

Referitor la dimensiunea drepturilor omului, declarația „invită statele participante OSCE să respecte demnitatea umană și să asigure drepturi egale pentru toți cetățenii lor prin implementarea tuturor angajamentelor OSCE referitoare la drepturile omului, libertățile fundamentale, democrația pluralistă și statul de drept.” Se solicită încetarea imediată a „hărțuirii, arestării, maltratării și dispariției oponenților politici, activiștilor din domeniul drepturilor omului, jurnaliștilor și altor membri ai societății civile.”

La finalul sesiunii a fost aleasă noua structură de conducere a Adunării. Dna Muttonen (Austria) a fost realasă în funcția de președinte al AP OSCE, pentru un mandat de un an[[1]](#footnote-1). Dl deputat Victor Paul Dobre, membru al Delegației Parlamentului României la AP OSCE, a fost reales în în funcția de vicepreședinte al Adunării, pentru un mandat de doi ani.

1. Ca urmare a faptului că dna Muttonen nu a mai fost realeasă în parlamentul național, în luna noiembrie președinția APOSCE a fost preluată de dl George Tsereteli (Georgia). [↑](#footnote-ref-1)